
A tűzszerész szakkiképzés fejlesztési lehetőségei

A dolgozat teljes képet nyújt a magyar tűzszerészet fejlődéséről, a MH tűzszerész szakkiképzéséről, bemutatja a NATO által meghatározott tűzszerészeti követelményeket, végezetül pedig javaslatot tesz a magyar tűzszerész szakkiképzés fejlesztési lehetőségeire annak érdekében, hogy az maradéktalanul megfeleljen a NATO elvárásainak.
A magyar tűzszerészet fejlődését vizsgáló fejezetben bemutatásra kerül, hogy milyen okok vezettek hazánkban a tűzszerészet kialakulásához, majd egészen napjainkig végig vezet azokon az eseményeken, amik meghatározták a tűzszerész szakkiképzés fejlődését. A történeti áttekintés rávilágít arra, hogy a magyar tűzszerészet képes volt reagálni a folyamatosan felbukkanó új kihívásokra, és a szakkiképzési rendszer kihívásokhoz való igazításának köszönhetően lépést is tudott tartani azokkal.
A dolgozat ismerteti napjaink tűzszerész szakkiképzési rendszerét, és részletesen bemutatja az osztályos fokozatokhoz tartozó követelményeket. A követelményeken túl a tanulmány sorra veszi azokat az ismereteket, amelyeket a felkészítés során a tűzszerészek elsajátítanak, továbbá bemutatja az osztályos fokozatokhoz társuló feladatköröket és a speciális tűzszerész felkészítéseket is.
A tanulmány azon fejezete, amely a NATO-n belüli tűzszerészettel foglalkozik betekintést nyújt a tagállamok különböző eljárásrendjeibe, emellett pedig a NATO tűzszerészetre vonatkozó szabványainak vizsgálatán keresztül értékeli a magyar tűzszerész szakkiképzés szövetségi elvárásoknak történő megfelelését.
Végezetül sor kerül olyan javaslatok megfogalmazására, amelyek alkalmazásával biztosított lenne a hazai tűzszerészet további közeledése a NATO által megfogalmazott minimális szakmai követelmények felé úgy, hogy fokozódna a magyar tűzszerészek korunk kihívásaival szembeni felkészültsége is. A dolgozatban bemutatott tűzszerész irányítási rendszer és adatbázis segítségével a magyar tűzszerész szakkiképzés elérhetne arra a technológiai szintre, ahol számos NATO tagállam szakkiképzése már megtalálható.



